In 1998 volg hy die bundel op met ’n CD om beaufort-wes se beautiful woorde te vergeet en ’n woord-en-musiekproduksie met dieselfde titel by die KKNK. Die produksie beland binne die eerste dag aan die bopunt van die beste-produksielys. Sy CD asook die vertoning besorg aan hom ’n onmiddellike kultus-aanhang, wat in die jare wat daarop volg net groei. Hy is onder meer die skrywer van die liedjie Beautiful in Beaufort-Wes wat al deur meer as vyftien kunstenaars opgeneem is, die mees bekende daarvan dié van Theuns Jordaan.
’n Tweede bundel is later gepubliseer met die lirieke van die liedjies op die CD en hy het ook ’n saamgestelde bundel met onder meer Robert Bolton en Tertius Kapp gepubliseer. Hy is al verskeie kere na Nederland genooi vir poësie- en musiekfeeste. Walter Stokman, die bekroonde Nederlandse regisseur het ’n dokumentêr, Beautiful in Beaufort-Wes gemaak met Gert as die hoof-fokus. Dis benoem vir ’n Gouden Kalf-toekenning en binne die eerste week wat dit op TV verskyn het is daar bykans 4000 musiek CD’s bestel.